b"\n_START_ARTICLE_\nTanarida\n_START_SECTION_\nMorfologia\n_START_PARAGRAPH_\n\xc3\x89s una planta herb\xc3\xa0cia amb el cicle de vida perenne (hemicript\xc3\xb2fit), \xc3\xa9s a dir que viu almenys dos anys, que floreix del juliol al setembre. \xc3\x89s erecta, simple, sovint pluricaule, glabrescent i arom\xc3\xa0tica degut a la pres\xc3\xa8ncia d'olis essencials, que pot at\xc3\xa8nyer de 3 a 12 dm d'al\xc3\xa7ada. _NEWLINE_L'arrel \xc3\xa9s llenyosa i axonomorfa. Presenta una tija de consist\xc3\xa8ncia herb\xc3\xa0cia amb estolons.T\xc3\xa9 un tall erecte i robust amb pil\xc2\xb7lositats o tricomes de tipus glabrescent. Les fulles s\xc3\xb3n pinnatisectes amb els segments regularment dentats o pinnatipartides i amb el raquis dentat. Mesuren de 5 a 15\xc2\xa0cm de llargada i de 3 a 8\xc2\xa0cm d'amplada. Aquestes fulles s\xc3\xb3n glabres o esparsament pubescents, com la tija. Les fulles inferiors s\xc3\xb3n peciolades i oblongues a oblongo-ovades; en canvi, les superiors s\xc3\xb3n s\xc3\xa8ssils._NEWLINE_Referent a la repartici\xc3\xb3 de sexes \xc3\xa9s una planta hermafrodita, ja que presenta alhora gineceu i androceu que s\xc3\xb3n els \xc3\xb2rgans reproductors. Les flors s'agrupen en una infloresc\xc3\xa8ncia m\xc3\xbaltiple anomenada cap\xc3\xadtol. Es caracteritza per tenir un receptacle pedunculat, generalment pla, per\xc3\xb2 tamb\xc3\xa9 convex (Matricaria) o c\xc3\xb2ncau, on s'insereixen les flors s\xc3\xa8ssils. Les flors del cap\xc3\xadtol maduren segons una seq\xc3\xbc\xc3\xa8ncia centr\xc3\xadpeta, ja que es tracta d'una infloresc\xc3\xa8ncia d'origen racem\xc3\xb3s. Les flors s\xc3\xb3n totes tubulars. Cadascun mesura de 5 a 8\xc2\xa0mm de di\xc3\xa0metre i t\xc3\xa9 tres files de br\xc3\xa0ctees involucrals cori\xc3\xa0cies i obtuses. Les externes poden ser femenines, zigomorfes i amb el tub dividit en tres l\xc3\xb2buls; o hermafrodites actinomorfes i amb el tub pentalobulat. Les flors del centre del cap\xc3\xadtol s\xc3\xb3n pentalobulades, actinomorfes i hermafrodites. El calze est\xc3\xa0 transformat en una corona de p\xc3\xa8ls. La corol\xc2\xb7la \xc3\xa9s groga i est\xc3\xa0 formada per la soldadura de 5 p\xc3\xa8tals (flor gamop\xc3\xa8tala). L'androceu est\xc3\xa0 format per 5 estams inserits al tub de la corol\xc2\xb7la i amb els filaments lliures (soldats a Silybium). El gineceu est\xc3\xa0 constitu\xc3\xaft per 2 carpels soldats en un ovari \xc3\xadnfer i unilocular que cont\xc3\xa9 un \xc3\xbanic primordi seminal an\xc3\xa0trop, erecte i de placentaci\xc3\xb3 basal. Hi ha un sol estil bifurcat apicalment en dos estigmes. A l'extrem de l'estil i concretament a la cara externa, apareixen p\xc3\xa8ls o papil\xc2\xb7les formant una estructura anomenada esc\xc3\xb2pula, amb funci\xc3\xb3 d'escombrar el pol\xc2\xb7len cap enfora a mesura que l'estil creix. A la cara interna \xc3\xa9s on hi ha les superf\xc3\xadcies estigm\xc3\xa0tiques. El fruit \xc3\xa9s un aqueni d'1,2 a 1,8\xc2\xa0mm de llargada, amb 5 costelles i amb gl\xc3\xa0ndules no mucilaginoses, s\xc3\xa8ssils i transparents. Tenen un papus de 0,2 a 0,4\xc2\xa0mm de llargada format per una corona de p\xc3\xa8ls.\n_START_SECTION_\nEcologia\n_START_PARAGRAPH_\n\xc3\x89s una planta que prov\xc3\xa9 d'Europa i la seva distribuci\xc3\xb3 general (fitogeografia) \xc3\xa9s Eurosiberiana. Prolifera especialment al nord del Pa\xc3\xafsos Catalans, com per exemple a les comarques del Rossell\xc3\xb3, la Cerdanya o la Garrotxa, per\xc3\xb2 tamb\xc3\xa9 a la resta del Principat i al Pa\xc3\xads Valenci\xc3\xa0, en canvi no la trobam a les Illes Balears. \xc3\x89s una planta herb\xc3\xa0cia ruderal, poc exigent quant a s\xc3\xb2ls. Creix als herbassars nitr\xc3\xb2fils de la vora de camins, de solars abandonats i erms. Floreix entre juny i octubre.\n_START_SECTION_\nFarmacologia\n_START_PARAGRAPH_\nLa part utilitzada d'aquesta planta, o tamb\xc3\xa9 anomenada droga, s\xc3\xb3n les flors i en menor mesura les fulles tamb\xc3\xa9. \xc3\x89s sudor\xc3\xadfica, emmenagoga, abortiva, verm\xc3\xadfuga, parasiticida, antireum\xc3\xa0tica i antigotosa. A l'Edat Mitjana s'utilitzava com a verm\xc3\xadfuga. El tractament consistia a esmicolar les flors de tanarida fins a reduir-les a pols. Despr\xc3\xa9s es barrejava amb mel per reduir el seu gust amarg. Es prenia una cullaradeta d'aquesta mescla preferiblement en dej\xc3\xba.\n_START_SECTION_\nUsos medicinals\n_START_PARAGRAPH_\nT\xc3\xa9 acci\xc3\xb3 verm\xc3\xadfuga, \xc3\xa9s a dir provoca l'expulsi\xc3\xb3 dels cucs par\xc3\xa0sits intestinals. La infusi\xc3\xb3 de flors \xc3\xa9s un antihelm\xc3\xadntic recomanat contra les asc\xc3\xa0rids i oxi\xc3\xbcrs._NEWLINE_Per a combatre el reumatisme amb aplicaci\xc3\xb3 externa. \xc3\x9atil en les migranyes i problemes menstruals en general, s'utilitza tamb\xc3\xa9 en infusi\xc3\xb3 o extracte fluid (principi actiu: matricarina)._NEWLINE_\xc2\xa0_NEWLINE_Presenta activitat com a immunomodulador._NEWLINE_Degut a la pres\xc3\xa8ncia de flavonoides i d'\xc3\xa0cid caf\xc3\xa8ic, tamb\xc3\xa9 pot actuar com a diur\xc3\xa8tic.\n_START_SECTION_\nToxicitat\n_START_PARAGRAPH_\n\xc3\x89s una planta molt t\xc3\xb2xica._NEWLINE_No prescriure l'oli essencial pur per v\xc3\xada interna durant l'embar\xc3\xa0s, la lact\xc3\xa0ncia ni nens petits (la tujona \xc3\xa9s neurot\xc3\xb2xica i pot resultar abortiva)._NEWLINE_L'oli essencial pur pot originar dermatitis de contacte i per via interna, dosis majors de 2 g, pot provocar c\xc3\xb2lics gastrointestinals, com v\xc3\xb2mits, diarrees i convulsions."